Euroopan parlamentin päätöslauselma kuivuudesta Espanjassa



Virallinen lehti nro 092 E , 20/04/2006 s. 0414 - 0416



P6_TA(2005)0184 Togo Euroopan parlamentin päätöslauselma Togosta Euroopan parlamentti, joka - ottaa huomioon Afrikan ihmisoikeuksien ja kansojen oikeuksien peruskirjan, - ottaa huomioon aiemmat päätöslauselmansa Togon tilanteesta, - ottaa huomioon komission sekä neuvoston puheenjohtajavaltion antamat julkilausumat, - ottaa huomioon työjärjestyksen 115 artiklan 5 kohdan, A. on syvästi huolissaan 24. huhtikuuta 2005 järjestettyjen kiisteltyjen presidentinvaalien jälkeen puhjenneista väkivaltaisuuksista, joissa on kuollut jopa 100 ihmistä ja jotka ovat saaneet yli 18500 pakolaisen lähtemään naapurimaihin Beniniin ja Ghanaan, B. ottaa huomioon, että väkivaltaisuudet puhkesivat 26. huhtikuuta 2005, kun Faure Gnassingbe, Gnassingbe Eyademan poika, julistettiin vaalien voittajaksi alustavien tulosten perusteella, joiden mukaan hän olisi saanut 60 prosenttia äänistä ja kuuden puolueen opposition vaaliliittoa johtanut Emmanuel Bob-Akitani olisi saanut 38 prosenttia, C. ottaa huomioon, että Togossa 24. huhtikuuta 2005 pidettyjä presidentinvaaleja leimasivat vakavat väärinkäytökset, joita esiintyi ensi kerran vaalilistoja laadittaessa ja äänestyskortteja jaettaessa ja joita seurasi opposition jäsenten toiminnan väkivaltainen tukahduttaminen, D. ottaa huomioon, että Togon perustuslakituomioistuin vahvisti Faure Gnassingben presidentinvaalien voittajaksi ja hylkäsi opposition kanteen, jossa väitettiin vaalituloksen olleen väärennetty, E. ottaa huomioon, että oppositiopuolueiden vaaliliitto kiistää vaalituloksen ja vaatii sen mitätöimistä viitaten vaaliprosessia leimanneisiin huomattaviin väärinkäytöksiin, F. ottaa huomioon, että aseistetut joukot veivät vaaliuurnat useista vaalihuoneistoista heti niiden sulkeuduttua, G. ottaa huomioon, että ECOWASin johdolla allekirjoitetusta sopimuksesta huolimatta opposition edustajien ei annettu osallistua riippumattoman vaalilautakunnan työhön, H. ottaa huomioon, että vaaleja seuranneissa väkivaltaisuuksissa väitetään kuolleen kymmeniä ihmisiä ja yli 300 ihmisen ilmoitetaan haavoittuneen vakavasti, I. ottaa huomioon, että kansainväliset reaktiot vaaleihin ovat tähän asti olleet vaihtelevat, sillä Ranska ja ECOWAS ovat kutsuneet niitä tyydyttäviksi joistakin väärinkäytöksistä huolimatta ja Yhdysvallat on kyseenalaistanut tulosten laillisuuden, J. ottaa huomioon, että ECOWASin puheenjohtaja, Nigerin presidentti Mamadou Tandja lähetti Loméen 1. toukokuuta 2005 valtuuskunnan jatkamaan keskeytymättä pyrkimyksiä ratkaista maan kriisi ja estää jo Norsunluurannikon kriisin vakavasti vaivaaman alueen joutuminen entistä suuremman epävakauden valtaan; 1. tuomitsee tiukasti väkivaltaiset sortotoimet, joita lainvalvontaviranomaiset ovat kohdistaneet vaalien säännönmukaisuuden kiistäneisiin henkilöihin, sekä ulkomaalaisiin kohdistuneet väkivallanteot; 2. tuomitsee tuhopolton, joka tuhosi täysin Lomén Goethe-instituutin, ja kehottaa Togon viranomaisia varmistamaan, että kaikkia ulkomaiden kansalaisia ja ulkomaisia järjestöjä suojellaan tehokkaasti; 3. kehottaa turvallisuusjoukkoja lopettamaan kaikenlaisen siviiliväestöön kohdistuvan väkivallan ja pelottelun, tekemään lopun aseistettujen joukkioiden toiminnasta ja täyttämään tehtävänsä järjestyksen ylläpitämiseksi tiukasti ihmisoikeuksia kunnioittaen; 4. kehottaa asettamaan riippumattoman tutkintalautakunnan selvittämään väkivallanteot ja niistä vastuussa olevat, jotta tekoihin syyllistyneet voitaisiin asettaa syytteeseen ja tuomita oikeudenmukaisessa oikeudenkäynnissä; 5. katsoo, että 24. huhtikuuta 2005 pidetyissä vaaleissa ei kunnioitettu avoimuuden, moniarvoisuuden ja ihmisten itsemääräämisoikeuden periaatteita, joista määrätään asiaa koskevissa alueellisissa ja kansainvälisissä oikeussäännöissä, joten vaaleissa valittujen viranomaisten laillisuutta ei voida tunnustaa; 6. korostaa, että vaalit eivät täytä Togon ja Euroopan unionin yhteistyön jatkamiselle asetettuja ennakkoehtoja; 7. kehottaa Togon viranomaisia kutsumaan koolle kansallisen konferenssin, johon osallistuvat oppositiopuolueet sekä kansalaisyhteiskunnan edustajat, jotta kriisiin voitaisiin löytää ratkaisu ja ryhtyä suunnittelemaan uusia presidentin- ja parlamenttivaaleja, joita voi todella kutsua demokraattisiksi, vapaiksi, oikeudenmukaisiksi ja avoimiksi vaaleiksi ja jotka järjestetään kansainvälisessä valvonnassa, kunhan vaalilaki ja vaalilistat on tarkistettu yhteisymmärryksessä; 8. kehottaa neuvostoa, komissiota ja kaikkia alueellisia ja kansainvälisiä järjestöjä toimimaan turvallisuuden ja vuoropuhelun palauttamisen hyväksi, jotta kaikkien poliittisten voimien sekä siviili- ja sotilas-instituutioiden johtajat voisivat sitoutua kansalliseen sovinnontekoon ja todelliseen siirtymäprosessiin kunnioittaen kaikkien togolaisten demokraattista tahdonilmaisua; 9. toivoo, ettei yksikään EU:n jäsenvaltio antaisi yksipuolisia julkilausumia vaalien laillisuudesta vaan ne pyrkisivät ennemminkin yhteiseen kantaan EU:ssa; 10. kehottaa Togon viranomaisia painokkaasti noudattamaan niitä 22:ta sitoumusta, jotka annettiin Cotonoun sopimuksen 96 artiklan mukaisissa neuvotteluissa ja jotka koskevat demokratian palauttamista sekä ihmisoikeuksien ja perusvapauksien kunnioittamista; 11. katsoo, että Togon viranomaisten on kannettava täysi vastuu kaikista siviilien ja erityisesti oppositiopuolueiden edustajien, ihmisoikeusaktivistien ja toimittajien fyysiseen koskemattomuuteen kohdistuvista hyökkäyksistä; 12. kehottaa puhemiestä välittämään tämän päätöslauselman neuvostolle, komissiolle, Yhdistyneiden Kansakuntien, Afrikan unionin ja ECOWASin pääsihteereille, AKT:n ja EU:n yhteisen parlamentaarisen edustajakokouksen yhteispuheenjohtajille sekä Togon presidentille, hallitukselle ja parlamentille. --------------------------------------------------